PMIndiaData/PMIndiaSum huggingface dataset:
प्रधानमंत्री ने के.करुणानिधि के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने के. करुणानिधि के निधन पर शोक व्‍यक्‍त किया है। अपने शोक संदेश में उन्‍होंने कहा, ‘के.करुणानिधि के निधन से मैं बहुत दुखी हूं। वह देश के वरिष्‍ठतम नेताओं में से थे। हमने एक बड़े जनाधार वाला नेता ,एक ऊर्जावान विचारक ,एक निपुण लेखक तथा एक ऐसा निष्‍ठावान व्‍यक्ति खो दिया है जिसने अपना सारा जीवन गरीबों और वंचितों के कल्‍याण के लिए समर्पित कर दिया था।’ ‘करुणानिधि क्ष्‍ोत्रीय आकांक्षाओं के साथ ही देश की प्रगति के लिए भी हमेशा तत्‍पर रहे। वे तमिल लोगों के कल्‍याण के लिए पूरी तरह समर्पित रहे और हमेशा यह कोशिश की कि तमिलनाडु की आवाज को हमेशा गंभीरता से लिया जाए।‘ ‘मुझे कई अवसरों पर करुणानिधि जी के साथ बात करने का मौका मिला, राजनीति की उनकी समझ और समाज कल्‍याण से जुड़े कार्यों को महत्‍व दिए जाने की उनकी सोच सबसे अलग थी। वे पूरी तरह से लोकतांत्रिक सिद्धांतों के लिए समर्पित थे। उनके द्वारा आपातकाल का कड़ा विरोध हमेशा याद किया जाएगा।‘ ‘ दुख की इस घड़ी में मेरी संवेदनाएं करुणानिधि जी के परिवार और उनके समर्थकों के साथ है। भारत और खासकर तमिलनाडु उनकी कमी को हमेशा महसूस करेगा। भगवान उनकी आत्‍मा को शांति दें।‘
कोरिया गणराज्य की यात्रा पर रवाना होने से पूर्व प्रधानमंत्री का वक्तव्य

मैं राष्ट्रपति श्री मून जेई-इन के निमंत्रण पर कोरिया गणराज्य की यात्रा करने जा रहा हूं। यह कोरिया गणराज्य की मेरी दूसरी यात्रा और राष्ट्रपति मून के साथ दूसरी शिखर वार्ता होगी। हमें गत वर्ष जुलाई में राष्ट्रपति मून जेई-इन और प्रथम महिला सुश्री किम जंग-सूक की आगवानी करने का सौभाग्य प्राप्त हुआ था। कोरिया गणराज्य की मेरी यह यात्रा दोनो देशो द्वारा आपसी संबंधो को दिए गए महत्व को परिदर्शित करता है। हम कोरिया गणराज्य को अपना अहम मित्र मानते हैं,जिसके साथ हमारी विशेष सामरिक भागीदारी है। लोकतंत्र के साथी होने के कारण कोरिया गणराज्य और भारत क्षेत्रीय और वैश्विक शांति के लिए सांझा आदर्श और दृष्टिकोण रखते हैं। बाजार अर्थव्यवस्था होने के कारण हमारी आवश्यकता और शक्ति एक दूसरे के अनुपूरक हैं। कोरिया गणराज्य मेक इन इंडिया कार्यक्रम के साथ-साथ स्टार्ट अप इंडिया और क्लीन इंडिया कार्यक्रम में अहम भागीदार है। मूल विज्ञान से लेकर अग्रिम विज्ञान के क्षेत्र में हमारे संयुक्त अनुसंधान, विज्ञान और प्रौद्योगिकी के क्षेत्र में हमारे सहयोग के प्रोत्साहक हैं। दोनो देशो के नागरिको के मध्य संपर्क और आदान-प्रदान हमेशा हमारी मित्रता का आधार रहा है। गत वर्ष अयोध्या में आयोजित दीपोत्सव समारोह के लिए प्रथम महिला को विशेष प्रतिनिधि के रूप में भेजने के राष्ट्रपति मून के निर्णय ने हमें विशेष रूप से प्रभावित किया। हमारे संबंधो में बढती गहनता और विविधता हमारी लुक ईस्ट पालिसी और कोरिया गणराज्य के न्यू साउथ पालिसी की तारतम्यता से अधिक स्पष्ट हुई है। एक साथ कार्य करते हुए, हम अपने आपसी संबंधो को जन, समृद्धि और शांति के लिए भविष्य उन्मुख भागीदारी के रूप में ले जाना चाहते हैं। अपनी यात्रा के दौरान राष्ट्रपति मून के साथ विचार-विमर्श के अतिरिक्त मैं व्यापारिक नेताओ, भारतीय समुदाय के सदस्यो के साथ-साथ प्रतिष्ठित व्यक्तियो से भेंट करूंगा। मुझे विश्वास है कि मेरी इस यात्रा से दोनो देशो के बीच अहम भागीदारी को और अधिक सशक्त करने में सहायता मिलेगी।
प्रधानमंत्री ने कुलदीप नैयर के निधन पर दु:ख जताया

प्रधानमंत्री श्री नरेन्‍द्र मोदी ने दिग्‍गज पत्रकार और राज्‍यसभा के पूर्व सदस्‍य कुलदीप नैयर के निधन पर दु:ख व्‍यक्‍त किया है। प्रधानमंत्री ने कहा, ‘कुलदीप नैयर हमारे समय के एक बौद्धिक दिग्‍गज थे। विचारों में स्‍पष्‍टता और निडरता के साथ उनके काम का दायरा कई दशकों तक विस्‍तृत रहा। आपातकाल के खिलाफ उनका एक मजबूत पक्ष, जन सेवा और बेहतर भारत के लिए उनकी प्रतिबद्धता हमेशा याद की जाएगी। उनके अचानक निधन पर मेरी संवेदना।’
प्रधानमंत्री ने तुर्की में भारत के लिए पहली बार अंतर्राष्ट्रीय पदक जीतने के लिए अंचल ठाकुर को बधाई दी

प्रधानमंत्री श्री नरेन्द्र मोदी ने तुर्की में आयोजित एफआईएस अंतर्राष्ट्रीय स्कीइंग प्रतियोगिता में भारत के लिए पहली बार अंतर्राष्ट्रीय पदक जीतने के लिए अंचल ठाकुर को बधाई दी है। प्रधानमंत्री ने कहा, “बहुत खूब अंचल ठाकुर स्कीइंग में अंतर्राष्ट्रीय पदक जीतने के लिए! तुर्की में आयोजित एफआईएस अंतर्राष्ट्रीय स्कीइंग प्रतियोगिता में आपकी ऐतिहासिक उपलब्धि से संपूर्ण राष्ट्र उल्लासित है। आपके भविष्य के प्रयासों के लिए बहुत-बहुत शुभकामनाएं।”
मंत्रिमंडल ने संयुक्त राष्ट्र जलवायु परिवर्तन फ्रेमवर्क सम्मेलन (यूएनएफसीसीसी) में भारत के दूसरे द्विवार्षिक अद्यतन रिपोर्ट (बीयूआर) को प्रस्तुत करने की मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने संयुक्त राष्ट्र जलवायु परिवर्तन फ्रेमवर्क सम्मेलन (यूएनएफसीसीसी) के दायित्व-निर्वहन के तहत भारत के दूसरे द्विवार्षिक अद्यतन रिपोर्ट (बीयूआर) को सम्मेलन में प्रस्तुत करने की मंजूरी दी। विशेषताएं : यूएनएफसीसीसी में भारत की दूसरी द्विवार्षिक रिपोर्ट, सम्मेलन में प्रस्तुत पहली द्विवार्षिक रिपोर्ट का अद्यतन रूप है। द्विवार्षिक अद्यतन रिपोर्ट के पांच प्रमुख घटक हैं : – राष्ट्रीय परिस्थितियां ; राष्ट्रीय ग्रीन हाउस गैस ; शमन आधारित कार्यकलाप ; वित्त, प्रौद्योगिकी और क्षमता निर्माण संबंधी आवश्यकताएं तथा समर्थन प्राप्ति एवं घरेलू निगरानी, रिपोर्ट व जांच (एमआरवी) आधारित व्यवस्था। राष्ट्रीय स्तर पर किए गए विभिन्न अध्ययनों के पश्चात द्विवार्षिक अद्यतन रिपोर्ट (बीयूआर) तैयार की गई है। बीयूआर की समीक्षा विभिन्न स्तरों पर की गई है – विशेषज्ञों द्वारा समीक्षा, अवर सचिव (जलवायु परिवर्तन) की अध्यक्षता में प्रौद्योगिकी परामर्शदात्री विशेषज्ञ समिति द्वारा की गई समीक्षा, सचिव (ईएफ एंड सीसी) की अध्यक्षता में राष्ट्रीय संचालन समिति द्वारा की गई समीक्षा। राष्ट्रीय संचालन समिति एक अंतर-मंत्रालयी संस्था है जिसमें शामिल हैं – नीति आयोग, कृषि शोध व शिक्षा, कृषि सहयोग और किसान कल्याण, आर्थिक मामलों, विदेशी मामलों, नवीन व नवीकरणीय ऊर्जा, विज्ञान व प्रौद्योगिकी, कोयला, ऊर्जा, रेलवे बोर्ड, सड़क परिवहन औऱ राजमार्ग, नौवहन, पेट्रोलियम व प्राकृतिक गैस, जलसंसाधन, नदी विकास और गंगा संरक्षण, स्वास्थ्य व परिवार कल्याण, पृथ्वी विज्ञान मंत्रालय, ग्रामीण विकास, आवास व शहरी मामलें, औद्योगिक नीति व संवर्धन, वाणिज्य व उद्योग मंत्रालय, इस्पात, नागरिक विमानन, सांख्यिकी और कार्यक्रम कार्यान्वयन एवं भारत मौसम विज्ञान विभाग। समीक्षा प्रक्रिया के पश्चात सभी संशोधनों व प्रासंगिक टिप्पणियों को ध्यान में रखते हुए दूसरी द्विवार्षिक अद्यतन रिपोर्ट (बीयूआर) को अंतिम रूप दिया गया है। 2014 के दौरान भारत की सभी गतिविधियों से कुल 26,07,488 गीगा ग्राम (सीसी-2 समतुल्य
मंत्रिमंडल ने राष्‍ट्रीय डिजिटल संचार नीति-2018 को मंजूरी दी

नीति का उद्देश्‍य भारत को जोड़ना, आगे बढ़ाना तथा सुरक्षित रखना प्रत्‍येक नागरिक को 50 एमबीपीएस गति की सर्वव्‍यापी ब्रॉडबैंड कनेक्टिविटी मिलेगी सभी ग्राम पंचायतों को 1जीबीपीएस गति की कनेक्टिविटी उपलब्‍ध होगी कवर नहीं किए गए क्षेत्रों की कनेक्टिविटी सुनिश्चित होगी डिजिटल संचार क्षेत्र में 100 बिलियन डॉलर का निवेश आएगा प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने राष्‍ट्रीय डिजिटल संचार नीति – 2018 (एनडीसीपी-2018) तथा दूरसंचार आयोग को नया नाम ‘डिजिटल संचार आयोग’ देने की स्‍वीकृति दे दी है। प्रभाव: एनडीसीपी-2018 का उद्देश्‍य भारत को डिजिटल रूप से सशक्‍त अर्थव्‍यवस्‍था और समाज बनाना है। यह कार्य सर्वव्‍यापी, लचीला और किफायती डिजिटल संचार अवसंरचना तथा सेवाओं की स्‍थापना से नागरिकों तथा उद्यमों की सूचना और संचार आवश्‍यकताओं को पूरा करके किया जाएगा। उपभोक्‍ता केंद्रित और एप्‍ली‍केशन प्रेरित एनडीसीपी-2018 हमें 5जी, आईओटी, एम2एम जैसी अग्रणी टेक्‍नॉलोजी लांच होने के बाद नए विचारों और नवाचार की ओर ले जाएगी। उद्देश्य:  ओपन एक्‍सेस नेक्‍स्‍ट जनरेशन नेटवर्कों के विकास में सहायता देना। पृष्‍ठभूमि: विश्‍व के 5जी, आईओटी, एम2एम जैसी अग्रणी टेक्‍नॉलोजी के दौर में पहुंचने के कारण भारतीय दूरसंचार क्षेत्र के लिए ऐसे उपभोक्‍ता केंद्रित तथा एप्‍लीकेशन प्रेरित नीति लागू करने की आवश्‍यकता महसूस की गई जो डिजिटल भारत का प्रमुख स्‍तंभ बन सके और दूरसंचार सेवाओं तथा दूरसंचार आधारित सेवाओं के विस्‍तार के लिए उभरते अवसरों का लाभ उठा सके। इसी के अनुसार राष्‍ट्रीय दूरसंचार नीति 2018 तैयार की गई है। ताकि भारत के डिजिटल दूरसंचार क्षेत्र की आवश्‍यकताएं पूरी की जा सकें।
प्रधानमंत्री ने वलसाड़ के जुजवा गांव में प्रधानमंत्री आवास योजना के लाभान्वितों का सामूहिक ई-गृह प्रवेश देखा; एस्‍तोल जल आपूर्ति योजना की आधारशिला रखी

प्रधानमंत्री श्री नरेन्‍द्र मोदी ने आज गुजरात के वलसाड जिले के जुजवा गांव में एक विशाल जनसभा में प्रधानमंत्री आवास योजना (ग्रामीण) के लाभान्वितों का सामूहिक गृह प्रवेश देखा। राज्य के 26 जिलों में लाभान्वितों को एक लाख से अधिक घर सौंपे गए, अनेक जिलों के लाभार्थियों को वीडियो संपर्क के जरिए मुख्य कार्यक्रम से जोड़ा गया और प्रधानमंत्री ने उनमें से कुछ से बातचीत की। इसी कार्यक्रम में प्रधानमंत्री ने दीन दयाल उपाध्याय ग्रामीण कौशल विकास योजना, मुख्यमंत्री ग्रामोदय योजना और राष्ट्रीय ग्रामीण आजीविका मिशन सहित विभिन्न विकास योजनाओं के अंतर्गत कुछ चुने हुए लाभार्थियों को प्रमाण पत्र और रोजगार संबंधी पत्र वितरित किए। उन्होंने महिला बैंक अभिकर्ताओँ को नियुक्ति पत्र और मिनी एटीएम भी दिए। प्रधानमंत्री ने एस्तोल जल आपूर्ति योजना की आधारशिला रखी। इस अवसर पर प्रधानमंत्री ने कहा कि रक्षा बंधन का त्यौहार आने वाला है। उन्होंने कहा कि वह इस बात से संतुष्ट है कि एक लाख से अधिक महिलाओँ को रक्षा बंधन के उपहार के रूप में उनके नाम से घर मिला है। उन्होंने कहा कि एक नया घर अपने साथ नए सपने लेकर आता है और सपनों को पूरा करने के लिए परिवार में कड़ी मेहनत करने का उत्साह भर देता है। घर प्रवेश वाले घरों को गुणवत्ता की दृष्टि से उत्कृष्ट बताते हुए उन्होंने कहा कि ऐसा इसलिए संभव हुआ क्योंकि इनमें कोई बिचौलिया शामिल नहीं था उन्होंने 2022 तक सभी के लिए आवास सुनिश्चित करने की सरकार की कल्पना को दोहराया। प्रधानमंत्री ने कहा कि लम्बे समय से राजनीतिज्ञों के लिए सुविधा संपन्न आवास बनने की चर्चाएं होती थी। उन्होंने कहा कि अब इस नजरिये में बदलाव आया है और गरीबों को उनके घर मिलने लगे हैं। एस्तोल जल आपूर्ति योजना को इंजीनियरिंग का एक अचंभा बताते हुए प्रधानमंत्री ने कहा कि स्वच्छ पेय जल लोगों को बीमारियों से बचाता है। प्रधानमंत्री ने बताया कि किस प्रकार सरकार गरीबों को उनका अपना मकान, बिजली, स्वच्छ पेय जल और स्वच्छ ईंधन प्रदान करके उनके जीवन में बदलाव ला रही है।
प्रधानमंत्री कल लोक प्रशासन में उत्कृष्टता के लिए पुरस्कार प्रदान करेंगे और प्रशासनिक अधिकारियों को संबोधित करेंगे

प्रधानमंत्री श्री नरेन्द्र मोदी कल 21 अप्रैल को विज्ञान भवन में चिह्नित प्राथमिक कार्यक्रमों के प्रभावशाली क्रियान्वयन तथा नवाचार के लिए जिलों/कार्यान्वयन इकाईयों तथा केन्द्रीय/राज्य संगठनों को लोक प्रशासन में उत्कृष्टता के लिए पुरस्कार प्रदान करेंगे। इस अवसर पर वे प्रशासनिक अधिकारियों को संबोधित भी करेंगे। प्रधानमंत्री लोक प्रशासन उत्कृष्टता पुरस्कार की शुरूआत केन्द्रीय और राज्य सरकारों के संगठनों तथा जिलों द्वारा नागरिकों के कल्याण में शानदार काम करने के लिए प्रदान किए जाते हैं। इस पुरस्कार के लिए चार प्राथमिक कार्यक्रमों को चिह्नित किया गया है, जिनमें प्रधानमंत्री फसल बीमा योजना, डिजिटल भुगतान प्रोत्साहन, प्रधानमंत्री आवास योजना-शहरी एवं ग्रामीण तथा दीनदयाल उपाध्याय ग्रामीण कौशल योजना शामिल हैं। इसके अलावा ये पुरस्कार केन्द्रीय एवं राज्य संगठनों को नवाचार के लिए भी दिए जाते हैं, जिनमें जिले भी शामिल हैं। इस वर्ष चार चिह्नित प्राथमिक कार्यक्रमों के लिए 11 पुरस्कार दिए जाएंगे, जबकि केन्द्रीय/राज्य सरकार/जिलों के संगठनों को नवाचार के लिए दो पुरस्कार प्रदान किए जाएंगे। इनमें से एक पुरस्कार आकांक्षी जिले को दिया जाएगा। प्रधानमंत्री इस अवसर पर दो पुस्तकों का विमोचन भी करेंगे। इनमें से एक पुस्तक ‘न्यू पाथवेज’ चिह्नित प्राथमिक कार्यक्रमों और नवाचारों के क्रियान्वयन संबंधी सफलता विवरणों का संकलन है, जबकि दूसरी पुस्तक ‘एस्पीरेशनल डिस्ट्रिक्ट्सः अनलॉकिंग पोटेनशियल्स’ है, जिसमें आकांक्षी जिलों को परिवर्तित करने की रणनीतियों का विवरण है।
प्रधानमंत्री ने श्री अटल बिहारी वाजपेयी को उनके जन्मदिन पर शुभकामनाएं दीं

प्रधानमंत्री श्री नरेन्द्र मोदी ने श्री अटल बिहारी वाजपेयी को उनके जन्मदिन पर शुभकामनाएं दीं हैं। प्रधानमंत्री ने कहा, ‘हमारे प्रिय अटल जी को जन्मदिन की शुभकामनाएं। उनके असाधारण एवं दूरदर्शी नेतृत्व में भारत और अधिक विकसित हुआ एवं पूरे विश्‍व में हमारी प्रतिष्ठा और अधिक बढ़ गई। मैं उनके अच्छे स्वास्थ्य की कामना करता हूं।’
अहमदाबाद में वाइब्रेंट गुजरात ग्लोबल समिट-2019 के दौरान प्रधानमंत्री और उज्बेकिस्तान के राष्ट्रपति की द्विपक्षीय बैठक

प्रधानमंत्री श्री नरेन्द्र मोदी और उज्बेकिस्तान के राष्ट्रपति महामहिम शावकत मिर्जियोयेव ने अहमदाबाद में 18 जनवरी को ‘वाइब्रेंट गुजरात ग्लोबल समिट-2019’ के दौरान द्विपक्षीय बैठक की। इससे पहले, 17 जनवरी को राष्ट्रपति श्री मिर्जियोयेव एक बड़े और उच्च स्तरीय शिष्टमंडल के साथ गांधीनगर पहुंचे। उनकी अगवानी गुजरात के राज्यपाल श्री ओ.पी. कोहली ने की। बैठक के दौरान प्रधानमंत्री ने गुजरात में राष्ट्रपति श्री मिर्जियोयेव और उनके शिष्टमंडल का हार्दिक स्वागत किया। श्री मोदी ने 30 सितंबर-1 अक्टूबर, 2018 की राष्ट्रपति श्री मिर्जियोयेव की भारत की पिछली राजकीय यात्रा के दौरान उनके साथ हुई बैठक में लिए गए विविध फैसलों के कार्यान्वयन की दिशा में हुई प्रगति पर संतोष व्यक्त किया। श्री मिर्जियोयेव की राजकीय यात्रा के दौरान गुजरात और उज्बेकिस्तान के आन्दीझान क्षेत्र के बीच एमओयू पर हुए हस्ताक्षर का उल्लेख करते हुए प्रधानमंत्री ने उज्बेक शिष्टमंडल में आन्दीझान क्षेत्र के गवर्नर की मौजूदगी का संज्ञान लेते हुए आशा व्यक्त की कि राष्ट्रपति श्री मिर्जियोयेव की यात्रा से भारत और उज्बेकिस्तान के क्षेत्रों के बीच सहयोग- आन्दीझान और गुजरात के बीच आपसी सम्पर्क भी मजबूत हुआ है। प्रधानमंत्री ने पहले भारत-मध्य एशिया संवाद को समर्थन देने के लिए राष्ट्रपति श्री मिर्जियोयेव का आभार प्रकट किया। विदेश मंत्री स्तर का यह संवाद उज्बेकिस्तान के समरकंद में 12-13 जनवरी, 2019 को हुआ था, जिसमें अफगानिस्तान में शांति और विकास को समर्थन देने के बारे में महत्वपूर्ण चर्चाएं भी हुई थीं। राष्ट्रपति शावकत मिर्जियोयेव ने वाइब्रेंट गुजरात समिट में आमंत्रित करने के लिए प्रधानमंत्री का आभार प्रकट किया। श्री मिर्जियोयेव ने प्रधानमंत्री को बताया कि उज्बेकिस्तान, भारत से होने वाले निवेश को उच्च प्राथमिकता देता है और उन्होंने भारत के साथ उज्बेकिस्तान के भावी सहयोग से संबंधित प्राथमिकता वाले कुछ क्षेत्रों के रूप में आईटी, शिक्षा, फॉर्मास्युटिकल्स, स्वास्थ्य सेवा, कृषि-व्यापार और पर्यटन जैसे कुछ क्षेत्रों का भी उल्लेख किया। राष्ट्रपति श्री मिर्जियोयेव ने प्रधानमंत्री को प्रथम भारत-मध्य एशिया संवाद की सफलता पर मुबारकबाद दी, जिसने मध्य एशिया क्षेत्र और अफगानिस्तान में शांति के लिए भागीदार देशों के साझा प्रयास पर भारत का सकारात्मक प्रभाव परिलक्षित हुआ है। दोनों नेताओं की मौजूदगी में भारत के आणविक ऊर्जा विभाग और उज्बेकिस्तान की नोवोई मिनरल्स एंड मेटलार्जिकल कम्पनी के बीच भारत की ऊर्जा संबंधी जरूरते पूरी करने के लिए यूरेनियम ओर कान्सन्ट्रैट की दीर्घकालिक आपूर्ति के संबंध में समझौता हुआ। दोनों नेताओं ने भारतीय आयात-निर्यात बैंक (एक्जिम बैंक) और उज्बेकिस्तान गणराज्य के बीच 200 मिलियन डॉलर की ऋण सहायता के बारे में हुए समझौते का भी स्वागत किया। भारत सरकार द्वारा समर्थित यह समझौता उज्बेकिस्तान में आवास और सामाजिक अवसंरचना से संबंधित परियोजनाओं का वित्त पोषण करने से सम्बद्ध है। उज्बेकिस्तान के लिए 200 मिलियन डॉलर की ऋण सहायता की घोषणा प्रधानमंत्री श्री नरेन्द्र मोदी ने राष्ट्रपति श्री मिर्जियोयेव की राजकीय यात्रा के दौरान की थी।
मंत्रिमंडल ने 2010 में हस्‍ताक्षरित पारस्पिरि‍क मान्‍यता समझौते (एमआरए) को मंजूरी दी

भारतीय सनदी लेखा संस्‍थान एवं आयरलैंड के इंस्‍टीच्‍यूट ऑफ सर्टिफाइड पब्लिक अकाउंटेंट्स के बीच ताजा एमआरए को मंजूरी दी प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने 2010 में हस्‍ताक्षरित ‘म्‍युचुअल रिकॉग्निशन एग्रीमेंट (एमआरए)’यानी पारस्‍परिक मान्‍यता समझौते को आज पूर्वव्‍यापी मंजूरी दी है। साथ ही मंत्रिमंडल ने लेखांकन ज्ञान के उन्‍नयन, पेशेवरएवं बौद्धिक विकास, अपने संबंधित सदस्‍यों के हितों को बेहतर बनाने और भारत एवं आयरलैंड में लेखा पेशे के विकास में सकारात्‍मक योगदान के लिए पारस्‍परिक सहयोग ढांचे को बढ़ावा देने के लिए भारतीय सनदी लेखा संस्‍थान (आईसीएआई) और इंस्‍टीच्‍यूट ऑफ सर्टिफाइड पब्लिक अकाउंटेंट्स (सीपीए), आयरलैंड के बीच ताजा एमआरए को भी मंजूरी दी है। प्रभाव: यह एमआरए दोनों पक्षों के सदस्‍यों को किसी भी देश में बेहतरीन कामकाज के लिए संभावनाएं मुहैया कराएगा और इस प्रकार नए बाजारों की मांग को पूरा करने के लिए उन्‍हें अपने कारोबार का दायरा बढ़ाने में मदद मिलेगी। पृष्‍ठभूमि: भारतीय सनदी लेखा संस्‍थान (आईसीएआई) भारत में चार्टर्ड अकाउंटेंट के पेशे को विनियमित करने के लिए भारतीय संसद द्वारा पारित कानून द चार्टर्ड अकाउंटेंट्स एक्‍ट, 1949 के तहत स्‍थापित एक वैधानिक संस्‍था है। द इंस्‍टीच्‍यूट ऑफ सर्टिफाइड पब्लिक अकाउंटेंट्स (सीपीए), आयरलैंड 5,000 सदस्‍यों एवं छात्रों के साथ आयरलैंड की प्रमुख लेखा संस्‍था है।
प्रधानमंत्री कल देशभर के किसानों के साथ सीधा संवाद करेंगे

प्रधानमंत्री श्री नरेंद्र मोदी कल (बृहस्पतिवार) सुबह 9.30 बजे वीडियो ब्रिज के माध्यम से पूरे देश के किसानों से संवाद करेंगे। संवाद के जरिए किसानों को प्रधानमंत्री से रूबरू होने का अवसर मिलेगा। किसानों की आय को दोगुना करने से संबंधित पहलों पर भी चर्चा की जाएगी। इसे देशभर के कृषि विज्ञान केंद्रों, आम सेवा केंद्र (सीएससी), दूरदर्शन, डीडी किसान और आकाशवाणी द्वारा सीधे प्रसारित किया जाएगा। लोग “नरेंद्र मोदी ऐप” के माध्यम से प्रधानमंत्री से सीधे जुड़ सकते हैं।
मंत्रिमंडल ने राष्‍ट्रीय सफाई कर्मचारी आयोग में उपाध्‍यक्ष और सदस्‍य के एक-एक पद के निर्माण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने राष्‍ट्रीय सफाई कर्मचारी आयोग में उपाध्‍यक्ष और सदस्‍य के एक-एक पद के निर्माण को मंजूरी दी। यह निर्णय, आयोग के कार्य कुशलता को बेहतर बनाने तथा लक्षित समूह के कल्‍याण और विकास के उद्देश्‍य को पूरा करने के संदर्भ में लिया गया। पृष्‍ठभूमि : राष्‍ट्रीय सफाई कर्मचारी आयोग, सफाई कर्मचारियों तथा हाथ से सफाई करने वालों के कल्‍याण के लिए कार्य करता है। यह सफाई कर्मचारियों में व्‍याप्‍त अवसरों व स्थितियों की असमानता को दूर करने के लिए कार्य‍रत है। सभी हाथ से सफाई करने वालों के लिए समयबद्ध पुनर्वास सुनिश्चित करने में यह महत्‍वपूर्ण भूमिका निभाता है। हाथ से सफाई करने वालों को रोजगार देने का निषेध तथा उनके पुनर्वास अधिनियम 2013 के खंड 31 के अंतर्गत आयोग निम्‍न कार्य करता है : • अधिनियम के कार्यान्‍वयन की निगरानी करना; • अधिनियम में प्रावधानों के उल्‍लंघन होने की शिकायतों की जांच करना; तथा • अधि‍नियम को प्रभावी रूप से लागू करने के लिए केन्‍द्र तथा राज्‍य सरकारों को सुझाव देना।
चीन रवाना होने से पहले प्रधानमंत्री का वक्‍तव्‍य

प्रधानमंत्री श्री नरेन्‍द्र मोदी 27-28 अप्रैल, 2018 को वूहान, चीन की यात्रा करेंगे। चीन रवाना होने से पहले प्रधानमंत्री ने निम्‍नलिखित वक्‍तव्‍य दिया : ‘मैं चीन के राष्‍ट्रपति शी जिनपिंग के साथ अनौपचारिक शिखर बैठक के लिए 27-28 अप्रैल, 2018 को वूहान, चीन की यात्रा पर जा रहा हूं। राष्‍ट्रपति शी और मैं द्विपक्षीय और वैश्विक महत्‍व के अनेक मुद्दों पर विचारों का आदान-प्रदान करेंगे। हम राष्‍ट्रीय विकास के लिए हमारी दूरदर्शिता और प्राथमिकताओं, खासतौर से वर्तमान और भविष्‍य की अंतर्राष्‍ट्रीय स्थिति के बारे में बातचीत करेंगे। हम रणनीतिक और दीर्घकालिक संदर्भ में भारत-चीन के संबंधों की प्रगति की भी समीक्षा करेंगे।’
प्रधानमंत्री ने क्रिसमस पर देशवासियों को बधाई दी

प्रधानमंत्री श्री नरेन्द्र मोदी ने क्रिसमस के शुभ अवसर पर देशवासियों को बधाई दी है। प्रधानमंत्री ने कहा, ‘हर किसी को ‘मेरी क्रिसमस’ के अवसर पर बधाई एवं शुभकामनाएं। हम प्रभु ईसा मसीह की महान शिक्षाओं का स्‍मरण करते हैं। मैं ईश्‍वर से कामना करता हूं कि यह त्‍योहारी सीजन हमारे समाज में खुशी और सद्भाव की भावना बढ़ाए।’
प्रधानमंत्री ने शहर में गैस-वितरण के नौवें दौर का कार्य शुरू करने के लिए आधारशिला रखी

प्रधानमंत्री श्री नरेन्द्र मोदी ने आज नई दिल्ली के विज्ञान भवन में वीडियो कॉन्फ्रेंसिंग के जरिए शहर में गैस-वितरण (सीजीडी) के नौवें दौर का कार्य शुरू करने के लिए आधारशिला रखी। उन्होंने सीजीडी बोली के 10वें दौर की भी शुरूआत की। उपस्थितजनों को संबोधित करते हुए प्रधानमंत्री ने कहा कि शहर गैस वितरण नेटवर्क की स्थापना का काम सीजीडी बोली के नौवें दौर के तहत 129 जिलों में शुरू कर दिया गया है। उन्होंने कहा कि सीजीडी बोली के दसवें दौर के बाद शहर गैस वितरण नेटवर्क के तहत 400 से अधिक जिले आ जाएंगे। इस तरह 70 प्रतिशत आबादी इसके दायरे में आ जाएगी। इस बात पर जोर देते हुए कि देश गैस आधारित अर्थव्यवस्था की ओर बढ़ रहा है, प्रधानमंत्री ने कहा कि केन्द्र सरकार गैस आधारित अर्थव्यवस्था के सभी पहलुओं की तरफ ध्यान दे रही है। श्री मोदी ने देश में गैस के बुनियादी ढांचे को मजबूत करने के लिए केन्द्र सरकार द्वारा उठाए गए विभिन्न कदमों, खासतौर से एलएनजी टर्मिनलों की संख्या बढ़ाने, राष्ट्रव्यापी गैस ग्रिड बनाने और सिटी गैस वितरण नेटवर्क तैयार करने की जानकारी दी। स्वच्छ ऊर्जा की दिशा में बढ़ने के लिए गैस आधारित अर्थव्यवस्था की भूमिका की जानकारी देते हुए प्रधानमंत्री ने कहा कि सीजीडी नेटवर्क स्वच्छ ऊर्जा समाधान हासिल करने में प्रमुख भूमिका निभाएगा। उन्होंने कहा कि स्वच्छ ऊर्जा की दिशा में केन्द्र सरकार के प्रयास व्यापक आधार वाले हैं। इस संदर्भ में उन्होंने केन्द्र सरकार की स्वच्छ ऊर्जा संबंधी विभिन्न पहलों जैसे इथनॉल सम्मिश्रण, कम्प्रैस्ड, जैव गैस संयंत्र, एलपीजी का दायरा बढ़ाने और वाहनों के लिए बीएस-6 ईंधन शुरू करने का जिक्र किया। प्रधानमंत्री ने कहा कि पिछले चार वर्षों में 12 करोड़ से अधिक एलपीजी कनेक्शन प्रदान किए गए हैं। उन्होंने कहा कि शहरों में गैस नेटवर्कों ने एक नई पारिस्थितिकी प्रणाली तैयार की है, एक जिसने गैस आधारित उद्योगों को सक्षम बनाया है, युवाओं के लिए रोजगार सृजित किया है और नागरिकों का जीवन आसान बनाया है। प्रधानमंत्री ने कहा कि सरकार स्वच्छ ऊर्जा और गैस आधारित अर्थव्यवस्था के लक्ष्यों को पूरा करने का प्रयास करती रहेगी। उन्होंने कहा कि ऐसे लक्ष्यों को न सिर्फ अपने लिए पूरा किए जाने की आवश्यकता है बल्कि संपूर्ण मानवता और भावी पीढ़ी के लिए यह जरूरी है।
प्रधानमंत्री विश्‍व जैव ईंधन दिवस 2018 के अवसर पर आयोजित होने वाले कार्यक्रम में शिरकत करेंगे

प्रधानमंत्री श्री नरेन्‍द्र मोदी विश्व जैव ईंधन दिवस के अवसर पर 10 अगस्‍त, 2018 को नई दिल्‍ली स्थित विज्ञान भवन में आयोजित होने वाले कार्यक्रम में शिरकत करेंगे। प्रधानमंत्री इस अवसर पर उपस्थित लोगों को संबोधित करेंगे, जिनमें किसान, वैज्ञानिक, उद्यमी, विद्यार्थी, सरकारी अधिकारी और जन-प्रतिनिधि शामिल होंगे। जैव ईंधन दरअसल कच्‍चे तेल पर आयात की निर्भरता कम करते हैं। जैव ईंधन इसके अलावा स्‍वच्‍छ परिवेश, किसानों के लिए अतिरिक्‍त आमदनी सृजित करने और ग्रामीण क्षेत्रों में रोजगार सृजित करने में उल्‍लेखनीय योगदान दे सकते हैं। अत: किसानों की आमदनी बढ़ाने और स्‍वच्‍छ भारत सहित विभिन्‍न सरकारी पहलों के साथ जैव ईंधनों का बढि़या सामंजस्‍य है। केन्‍द्र सरकार के प्रयासों के परिणामस्‍वरूप पेट्रोल में एथनॉल का मिश्रण एथनॉल आपूर्ति वर्ष 2013-14 के 38 करोड़ लीटर से बढ़कर एथनॉल आपूर्ति वर्ष 2017-18 में 141 करोड़ लीटर के स्‍तर पर पहुंच गया है। सरकार ने जून 2018 में जैव ईंधनों पर राष्‍ट्रीय नीति को भी मंजूरी दी है।
प्रधानमंत्री ने भगवान बिरसा मुंडा को उनकी जयंती पर नमन किया

प्रधानमंत्री श्री नरेन्‍द्र मोदी ने भगवान बिरसा मुंडा को उनकी जयंती पर नमन किया। प्रधानमंत्री ने कहा, “मैं भगवान बिरसा मुंडा को उनकी जयंती पर नमन करता हूं। उनका अदम्‍य साहस प्रेरणा का स्रोत है। भगवान बिरसा मुंडा के जीवन से प्रेरित होकर हम अपने उन आदिवासी समुदायों को सशक्‍त करने के लिए काम कर रहे हैं जो भारत के गौरव हैं।”
प्रधानमंत्री ने गुजरात दुर्घटना के मृतकों के प्रति संवेदना व्यक्त की

प्रधानमंत्री श्री नरेन्द्र मोदी ने गुजरात में हुई दुर्घटना में मरने वालों के प्रति दुख और अपनी संवेदना व्यक्त की है। प्रधानमंत्री ने कहा, “जिन लोगों ने गुजरात में रनघोला के नजदीक हुई दुर्घटना में अपने प्रियजनों को खो दिया है, उनके लिए मेरी संवेदना है। यह दुर्घटना बेहद दुर्भाग्यपूर्ण और पीड़ादायक है। दुर्घटना में घायल लोगों के शीघ्र स्वस्थ होने की कामना करता हूं।“
प्रधानमंत्री ने ‘ईज़ ऑफ डूइंग बिजनेस’ रैंकिंग में भारत की ऐतिहासिक छलांग को सराहा

प्रधानमंत्री श्री नरेन्‍द्र मोदी ने आज जारी विश्‍व बैंक की बिजनेस रिपोर्ट 2018 में भारत की 30 अंक की ऐतिहासिक छलांग की सराहना की है। डूइंग बिजनेस रिपोर्ट 2017 में 130 अंक की तुलना में इस नवीनतम रिपोर्ट में भारत का स्‍थान 100 अंक आगे बढ़ गया है। प्रधानमंत्री ने रैंकिंग में इस सुधार को ऐतिहासिक की संज्ञा देते हुए कहा कि यह छलांग टीम इंडिया के चहुंमुखी और विविध क्षेत्रों में सुधार का परिणाम है। ‘यह ऐतिहासिक छलांग टीम इंडिया के चहुंमुखी और विविध क्षेत्रों में सुधार का परिणाम है’। इस सरल कारोबारी वातावरण के चलते हमारे उद्यमियों, विशेषकर एमएसएमई क्षेत्र के लिए ऐतिहासिक अवसर उपलब्‍ध है और ये कही ज्‍यादा सम‍ृद्धि ला रहे है। पिछले तीन वर्षों में राज्‍यों के बीच व्‍यवसाय को सरल बनाने की सकारात्‍मक प्रतिस्‍पर्धा देखने में आई है। यह स्थिति लाभदायक रही है। भारत में कारोबार करना कभी आसान नही रहा है। भारत हमारे देश में दुनिया को आर्थिक अवसर प्रदान करने के लिए उन्‍हें आमंत्रित करता है। प्रधानमंत्री ने कहा है कि ‘रिफॉर्म, परफॉर्म और ट्रांसफॉर्म’ के मंत्र से मार्गदर्शित होकर हम अपनी रैंकिंग में और सुधार और बड़े पैमाने पर आर्थिक विकास करने के लिए दृढ़ निश्‍चय रखते है।
प्रधानमंत्री ने महात्मा फुले की जयंती पर उन्हें श्रद्धांजलि दी

प्रधानमंत्री श्री नरेन्द्र मोदी ने महात्मा फुले की जयंती पर उन्हें श्रद्धांजलि दी है। प्रधानमंत्री ने कहा “ जन्म जयंती पर महात्मा फुले को श्रद्धांजलि। सामाजिक सुधार पर उनके पथ-प्रदर्शक और अथक बल देने से वंचित लोगों को काफी मदद मिली। वह महिलाओं की स्थिति सुधारने और युवाओं में शिक्षा बढ़ाने की दिशा में अपने संकल्प में अडिग थे।’